**Rytmetys „Vabaliukų pilna pieva“, 2020-08-21**

Vasara darželyje smagių patirčių, atradimų ir šėlionių metas! Šiuo metų laiku vaikų laukia įdomi, nesikartojanti, skatinanti kūrybiškumą, aktyvumą ir sveikos gyvensenos nuostatas puoselėjanti veikla. Vasarą kiekviena diena kupina naujų netikėtumų ir vaikiškų stebuklų! Šiandien darželyje vaikučiai džiaugėsi ypatingais vasaros malonumais – dalyvavo vienoje iš sveikatos apsaugos srities projekto „Sveikas kūnas – šviesios mintys, 2020“ veiklų – rytmetyje „Vabaliukų pilna pieva“. Minėtas projektas finansuojamas Vilkaviškio rajono savivaldybės visuomenės sveikatos rėmimo specialiosios programos lėšomis.

Vaikai labai mėgsta stebėti ir tyrinėti pievoje vykstantį gyvenimą, todėl renginio organizatorė ikimokyklinio ugdymo auklėtoja Gitana Stančiauskienė pirmiausia vaikučius ir pakvietė pažvelgti, kas gyvena pievoje ir apie tai pakalbėti. Aptarus ir išsiaiškinus, kad pievoje knibždėte knibžda daugybė voragyvių ir įvairiausių vabzdžių: žiogų, boružėlių, skruzdėlyčių, drugelių, vaikai įsijautė į vabalėlių gyvenimą ir linksmai traukdami vabaliukų dainelę jos žodžius vaizdavo judesiais. Paskui darželinukų laukė ilga vabaliukų kelionė, kurioje basomis kojytėmis reikėjo atlikti įvairias užduotėles: šokinėti kaip žiogeliams, ropoti kaip voriukams, šliaužti kaip vikšriukams ir kt. Įveikus kelionę ir joje pasitaikiusias kliūtis, vaikučių laukė smagiausia rytmečio dalis – gaivios maudynės. Dalyvaudami rytmetyje „Vabaliukų pilna pieva“, vaikai ne tik pramogavo, bet ir ugdėsi sveikos gyvensenos nuostatas, mankštino pėdų ir blauzdų raiščius bei raumenis, gerino pėdų ir čiurnos sąnarių lankstumą, jų judesių stabilumą, grūdinosi.

Nors vasara jau pamažu keliauja megzti voratinklių, bet linksmybės darželyje dar tikrai nesibaigs. Naujais mokslo metais Kybartų lopšelio-darželio „Ąžuoliukas“ ugdytinių laukia dar daugybė įspūdžių ir projekto „Sveikas kūnas – šviesios mintys, 2020“ veiklų.

Direktoriaus pavaduotoja ugdymui Violeta Murauskaitė